**”Hän on minulle tärkeä, koska hän osaa rakastaa minua ja hän on kiva”**

**- Lasten taidetta ja tarinoita aiheesta ”Minulle tärkeä mies”.**

KT Johanna Mykkänen, Jyväskylän yliopisto, varhaiskasvatustiede, johanna.mykkanen@jyu.fi

****Nykypäivän isyyttä on tarkasteltu monista erilaisista näkökulmista; niin äitien, ammattilaisten kuin isien itsensä kertomana. Tiedämme hyvin vähän kuitenkin siitä, mitä lapset ajattelevat isistä ja isyydestä. *Mitä lapset kertovat tekevänsä isän kanssa, entä mitä he haluaisivat tehdä? Mikä isässä on mukavaa ja ihanaa, entä mikä ikävää? Kuka ylipäätään on lapselle tärkeä mies ja miksi?*

Yllä olevien kysymysten avulla heräteltiin 5–8-vuotiaita lapsia pohtimaan ”tärkeää miestä” piirtämällä ja kertomalla. Yhteensä 117 lasta osallistui Jyväskylän yliopiston lapsinäkökulmaiseen isyystutkimukseen. Piirustus ja tarina-aineisto koottiin yhdessä Vanhempainliiton kanssa (Valosa-hanke). Tutkimusaineistoa on tällä hetkellä tarkasteltu aineistolähtöisesti tematisoiden sekä visuaalisia menetelmiä hyödyntäen. Vaikka aineiston analyysi on vielä kesken, voidaan muutamia keskeisimpiä huomioita siitä jo tehdä.

Ensinnäkin, vaikka lapsen *elämän tärkein mies* näyttää suurimmalle osalle oma isä, voi lapselle tärkeä isä/mieshahmo olla yhtä hyvin myös isoveli, isoisä, kaverin isä tai kummisetä. Toiseksi, tärkeisiin miehiin liitetään paljon erilaista *tekemistä sekä monenlaisia tunteita*, jotka liikkuvat myönteisestä kielteiseen. Ennen kaikkea rakkaus näkyi lasten kirjoituksissa, kuten eräs lapsi toteaa: ”Isä on ihana. Minä pidän hänestä tosi paljon. Rakastan isää.” Yhtä hyvin isää kuvattiin kielteisin adjektiivein, kuten huutavana, mököttävänä tai turhan kiireisenä. Kolmas keskeinen havainto liittyi *isään miehenä.* Lasten näkemykset ja kokemukset miesvanhemmasta sekä tukivat että rikkoivat perinteistä mieskuvaa ja perheen sukupuoliroolijakoja. Neljäs kokoava huomio oli lasten kerronnasta koostettu tämänpäivän *’hyvän isän malli’*, josta keskustellaan lisää ryhmässä.

Tervetuloa kuuntelemaan ’lasten ääntä’ ja keskustelemaan lasten esille nostamia asioita!